Document ID: 32001D0148

Απόφαση της Επιτροπής
της 21ης Φεβρουαρίου 2001
για την εφαρμογή του άρθρου 3 παράγραφος 3 στοιχείο ε) της οδηγίας 1999/5/ΕΚ στους φάρους χιονοστιβάδας
[κοινοποιηθείσα υπό τον αριθμό Ε(2001) 194]
(Κείμενο που παρουσιάζει ενδιαφέρον για τον ΕΟΧ)
(2001/148/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με τον ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών(1), και ιδίως το άρθρο 3 παράγραφος 3 στοιχείο ε),
το ψήφισμα του Ευρωπαϊκού Κοινοβουλίου σχετικά με τις καταστροφές από τις χιονοστιβάδες στις Άλπεις(2),
την πρόταση της Επιτροπής,
Εκτιμώντας τα ακόλουθα:
(1) Οι φάροι χιονοστιβάδας συμβάλλουν στην αποτελεσματική διάσωση των ατόμων που έχουν καταπλακωθεί από χιόνια μετά από χιονοστιβάδα.
(2) Η επιτυχία των ενεργειών διάσωσης θα επηρεαστεί σοβαρά αν οι φάροι αυτοί δεν μπορούν να ανιχνευθούν λόγω τεχνικής ασυμβατότητας.
(3) Υπάρχει μια σημαντική εγκατεστημένη βάση φάρων, σύμφωνων με το πρότυπο ETS 300 718. Το πρότυπο αυτό εξασφαλίζει τη διαλειτουργικότητα και τη λειτουργία υπό δυσμενείς συνθήκες αλλά περιέχει απαιτήσεις που υπερβαίνουν το πεδίο κάλυψης της οδηγίας 1999/5/ΕΚ και, επομένως, πρέπει να αναθεωρηθεί.
(4) Υπάρχουν αμφιβολίες ότι οι δυνάμεις της αγοράς θα εξασφαλίσουν τη συνέχιση της συμβατικότητας των φάρων χιονοστιβάδας αν η Κοινότητα επιβάλει χαρακτηριστικά που θα εξασφαλίζουν την πρόσβαση σε υπηρεσίες επείγουσας ανάγκης.
(5) Τα μέτρα που ορίζονται στην παρούσα απόφαση είναι σύμφωνα με τη γνωμοδότηση της επιτροπής διαπίστωσης της τηλεπικοινωνιακής συμμόρφωσης και επιτήρησης της αγοράς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση ισχύει για συσκευές που λειτουργούν στα 457 kHz και προορίζονται για τον εντοπισμό ατόμων που έχουν καταπλακωθεί από χιόνια μετά από χιονοστιβάδα. Στο εξής οι συσκευές αυτές αναφέρονται ως "φάροι χιονοστιβάδας".
Άρθρο 2
1. Οι φάροι χιονοστιβάδας που εμπίπτουν στο πεδίο κάλυψης του άρθρου 1 πρέπει να είναι σχεδιασμένοι έτσι ώστε να είναι δυνατή η διαλειτουργία τους με νέους φάρους καθώς και με την εγκατεστημένη βάση φάρων, που είχε εγκριθεί υπό τους εθνικούς κανονισμούς έγκρισης που βασίζονται στο πρότυπο ETS 300 718.
2. Οι φάροι χιονοστιβάδας πρέπει να είναι κατασκευασμένοι έτσι ώστε να λειτουργούν αξιόπιστα μετά από την έκθεσή τους σε χιονοστιβάδα και να συνεχίσουν να λειτουργούν όταν θα είναι καταπλακωμένοι από χιόνια μετά τη χιονοστιβάδα για μεγαλύτερο χρονικό διάστημα.
Άρθρο 3
Οι απαιτήσεις του άρθρου 2 της παρούσας απόφασης ισχύουν από την ημερομηνία δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 21 Φεβρουαρίου 2001.

Labels: 12
8
19
5